REGULAMENTUL (CE) NR. 1245/2007 AL COMISIEI
din 24 octombrie 2007
de modificare a anexei I la Regulamentul (CE) nr. 2075/2005 în ceea ce privește folosirea pepsinei lichide pentru detectarea prezenței Trichinella în carne
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (1), în special articolul 18 alineatele (9) și (10),
întrucât:
(1)
Regulamentul (CE) nr. 2075/2005 al Comisiei din 5 decembrie 2005 de stabilire a normelor specifice aplicabile controalelor oficiale privind prezența de Trichinella în carne (2) prevede metode de detectare a prezenței Trichinella în eșantioane de pe carcase. Metoda de referință prezentată în anexa I la regulamentul respectiv prevede că, pentru detectarea prezenței larvelor de Trichinella în eșantioanele de carne, se adaugă la eșantion 10 ± 0,2 g de pepsină.
(2)
Au fost publicate rapoarte (3) care indică faptul că pepsina sub formă de pulbere poate cauza reacții alergice la persoanele sensibile.
(3)
Investigațiile laboratorului comunitar de referință pentru paraziți au indicat faptul că sensibilitatea metodei de referință pentru detectarea prezenței Trichinella nu este alterată atunci când se folosește pepsină sub formă lichidă, conform specificațiilor fabricantului, în loc de pepsină sub formă de pulbere. În consecință, o astfel de alternativă ar trebui prevăzută atât pentru metoda de referință, cât și pentru metoda echivalentă de detectare a prezenței Trichinella în carne.
(4)
Prin urmare, Regulamentul (CE) nr. 2075/2005 ar trebui modificat în consecință.
(5)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 2075/2005 se modifică după cum urmează:
1.
Capitolul I se modifică după cum urmează:
(a)
partea 1 litera (p) se înlocuiește cu următorul text:
„(p)
Pepsină, concentrație: 1:10 000 NF (US National Formulary) corespunzând la 1:12 500 BP (British Pharmacopoeia), corespunzând la 2 000 FIP (Fédération internationale de pharmacie), sau pepsină lichidă stabilizată cu minimum 660 de unități din Farmacopeea europeană pe ml.”;
(b)
partea 3 punctul I litera (b) se înlocuiește cu următorul text:
„(b)
Se adaugă 10 ± 0,2 g de pepsină sau 30 ± 0,5 ml pepsină lichidă.”
2.
Capitolul II se modifică după cum urmează:
(a)
litera A partea 1 litera (q) se înlocuiește cu următorul text:
„(q)
Pepsină, concentrație: 1:10 000 NF (US National Formulary) corespunzând la 1:12 500 BP (British Pharmacopoeia), corespunzând la 2 000 FIP (Fédération internationale de pharmacie), sau pepsină lichidă stabilizată cu minim 660 de unități din Farmacopeea europeană pe ml.”;
(b)
litera A partea 3 punctul II litera (a) punctul (v) se înlocuiește cu următorul text:
„(v)
Se adaugă în final 6 g de pepsină sau 18 ml de pepsină lichidă. Se respectă cu rigurozitate această ordine pentru a se evita descompunerea pepsinei.”;
(c)
litera C partea 3 punctul I litera (h) se înlocuiește cu următorul text:
„(h)
Se adaugă, în final, 7 g de pepsină sau 21 ml de pepsină lichidă. Se respectă cu rigurozitate această ordine pentru a se evita descompunerea pepsinei.”
Articolul 2
Prezentul regulament intră în vigoare în a douăzecea zi de la publicarea sa în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 octombrie 2007.